KOMISIJOS REGLAMENTAS (EB) Nr. 591/2008
2008 m. birželio 23 d.
kuriuo iš dalies keičiamas Reglamentas (EB) Nr. 712/2007, skelbiantis nuolatinius konkursus valstybių narių intervencinių agentūrų turimiems grūdams Bendrijos rinkoje perparduoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 43 straipsnį kartu su 4 straipsniu,
kadangi:
(1)
Komisijos reglamentu (EB) Nr. 712/2007 (2) paskelbti nuolatiniai konkursai valstybių narių intervencinių agentūrų turimiems grūdams perparduoti Bendrijos rinkoje. Paskutiniojo dalinio konkurso galutinis pasiūlymų pateikimo terminas - 2008 m. birželio 25 d.
(2)
Kad 2008-2009 prekybos metų pradžioje gyvulininkystės ūkiams ir pašarų gamybos įmonėms būtų užtikrintas grūdų tiekimas konkurencingomis kainomis, reikėtų į grūdų rinką toliau tiekti Vengrijos intervencinės agentūros - vienintelės, kuri dar turi atsargų - saugomus grūdus, ir, remiantis Bendro žemės ūkio rinkų organizavimo vadybos komiteto suplanuotų susirinkimų tvarkaraščiu, patikslinti dienas ir datas, kuriomis ūkio subjektai galės teikti pasiūlymus.
(3)
Todėl Reglamentą (EB) Nr. 712/2007 reikėtų atitinkamai iš dalies pakeisti.
(4)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 712/2007 3 straipsnio 1 dalis yra papildoma šia pastraipa:
„Nuo 2008 m. liepos 1 d. dalinių konkursų pasiūlymų pateikimo terminas baigiasi trečiadieniais 2008 m. liepos 9 d., 2008 m. liepos 23 d., 2008 m. rugpjūčio 6 d., 2008 m. rugpjūčio 27 d. ir 2008 m. rugsėjo 10 d. 13 val. (Briuselio laiku).“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 23 d.